Maryse Condé

Maryse Condé () var ein franskspråkleg forfattar frå Guadeloupe. Ho var særleg kjend for å skriva historiske romanar som tok opp tema om kjønn, rase og kulturelle konfliktar.

Liv og virke
Ho blei fødd som Maryse Boucolon, den yngste av åtte, i Pointe-à-Pitre på Guadeloupe. I 1953 sende foreldra henne til Paris for å studera ved Lycée Fénéleon og Sorbonne-universitetet, der ho gjekk ut med ei grad i engelsk.

Maryse gifta seg med skodespelaren Mamadou Condé frå Guinea i 1959. Dei flytta til Vest-Afrika, ho underviste i Elfenbeinskysten i eitt år før dei busette seg i heimlandet hans og fekk fire ungar. Maryse skilde seg frå Mamadou og flytta til Ghana og Senegal før ho drog tilbake til Europa etter tolv år i Afrika. 

Etter ei tid i London som produsent for BBC Radio drog ho tilbake til Sorbonne der ho tok doktorgrad i karibisk litteratur i 1975 med eit studie av stereotypiske framstillingar av svarte (Stéréotypes du noir dans la littérature antillaise).

Condé underviste på ulike universitet og gifta seg etter kvart med Richard Philcox, den engelske omsetjaren av dei fleste bøkene hennar. Etter sin fjerde roman drog ho tilbake til Guadeloupe, som ho framleis vitjar med jamne mellomrom, før ho flytta til USA der ho underviste ved Columbia University. 

Condé byrja forfattarskapet sitt med skodespel, men er blitt best kjend for romanane sine, kanskje særleg Ségou, sett i det afrikanske kongedømet Bambara på veg inn i kolonitida, og Moi, Tituba, sorcière noire de Salem, frå slaveritida i Karibia og USA. Ho skreiv òg noveller, barnebøker, artiklar og eit memoar, og redigert talrike antologiar.

 Prisar og utmerkingar 
 1986: Grand prix de la Femme for Moi, Tituba, sorcière noire de Salem
 1988: Prix de l’Académie française (bronse) for La Vie scélérate
 1988: Den tyske Liberaturprisen for Ségou: Les murailles de terre
 1993: Utnemnd til Puterbaugh Fellow som første kvinne
 1994: Grand Prix Littéraire des jeunes lecteurs de l'Ile de France for Moi, Tituba, sorcière noire de Salem
 1997: Prix Carbet de la Caraïbe for Desirada
 1998: Utnemnd til ærsemedlem av l'Académie des Lettres du Québec
 1999: Prix Marguerite Yourcenar for Le Coeur à rire et à pleurer
 2001: Utnemnd til kommandør av l'Ordre des Arts et des Lettres

 Verkliste 

 Hérémakhonon. Paris: Union générale d'édition, 1976.
 Une Saison à Rihata. Paris: Robert Laffont, 1981.
 Ségou: Les Murailles de terre. Paris: Robert Laffont, 1984.
 Ségou II: La Terre en miettes. Paris: Robert Laffont, 1985.
 Pays mêlé, suivi de Nanna-ya. Paris: Hatier, 1985.
 Moi, Tituba, sorcière noire de Salem. Paris: Mercure de France, 1986. 
 La Vie scélérate. Paris: Seghers, 1987.
 Traversée de la Mangrove. Paris: Mercure de France, 1989.
 Les Derniers Rois Mages. Paris: Mercure, 1992.
 La Colonie du Nouveau Monde. Paris: Laffont, 1993.
 La Migration des coeurs. Paris: Laffont, 1995.
 Desirada. Paris: Laffont, 1997.
 Le Coeur à rire et à pleurer, contes vrais de mon enfance. Paris: Laffont, 1999.
 Célanire cou-coupé. Paris: Laffont, 2000.
 La Belle Créole. Paris: Mercure, 2001.
 Histoire de la femme cannibale. Paris: Mercure, 2003.

 Bakgrunnsstoff 
 Ile en île - kort biografi (fransk) og komplett verkliste

Kategori:Franskspråklege forfattarar
Kategori:Folk frå Guadeloupe
Kategori:Franske forfattarar
Kategori:Amerikanske forfattarar